**Državljanska in domovinska kultura in etika, 7. razred, 6. teden** (20. 4. – 24. 4. 2020)

1. **šolska ura: KRŠENJE IN VAROVANJE PRAVIC, PONAVLJANJE IN UTRJEVANJE**

* Tako, pa smo prišli do **konca poglavja o človekovih pravicah**. Marsikaj ste verjetno že vedeli, kaj pa ste se naučili tudi na novo. Upam, da smo skupaj prišli do spoznanja, da je človekove pravice treba upoštevati in zakaj je to pomembno. Hkrati pa ne smemo pozabiti, da so naše pravice vedno z nečim omejene – s pravicami drugih ljudi! Razmislite, kaj to pomeni.
* Kršenje človekovih pravic je žal precej pogosto. V Sloveniji človekove pravice varuje posebna ustanova, ki ji rečemo **Urad varuha človekovih pravic**. Varuha človekovih pravic izvoli državni zbor na predlog predsednika republike. Izvoljen je za dobo šestih let. Pri nas je to trenutno **Peter Svetina**, ki je bil izvoljen leta 2019. Več o njem in njegovem delu si lahko **preberete** na <http://www.pravice-otrok.si/>, nekaj pa piše tudi v **učbeniku** na **str. 49-50**. Seveda pa obstajajo še številne, tudi mednarodne ustanove, npr. **Evropsko sodišče za človekove pravice**, pa **Organizacija za varstvo človekovih pravic** (Human Rights Watch – HRW) ... Več je tudi nevladnih organizacij (jih ne ustanovi in vodi država), ki se ukvarjajo s človekovimi pravicami, kot je na primer **Amnesty International**. Kogar bolj zanima ta tematika, si lahko ogleda še njihovo spletno stran na <https://www.amnesty.si/>.
* **Zapišite snov v zvezek.** Zapis najdete na naslednji strani.
* **Utrdite in uporabite svoje znanje**:
  + V **dnevnem časopisu** (papirnatem ali na spletu) **poiščite eno novico**, v kateri ste zasledili **kršenje katere izmed človekovih pravic**. V **zvezek na kratko opišite**, o **čem** govori članek ter **zakaj** so bile po vašem mnenju nekomu kršene človekove pravice. Pri zapisu na vrhu napišite naslov članka, ime časopisa, iz katerega ste črpali, ter datum novice.
  + Na hitro ponovite usvojeno učno snov o človekovih pravicah, tako da v **zvezek odgovorite na nekaj kratkih vprašanj**. Vprašanja najdete na naslednji strani, pod zapisom v zvezek. Pomagajte si z zvezkom in učbenikom.
  + **Fotografijo ali scan opisa novice iz časopisa in odgovorov na vprašanja** mi oddajte v **Teams učilnico DKE 7. razred.** Pazite na rok oddaje. (Če se bo kje zataknilo, pa mi jo pošljite po elektronski pošti) V bližnji prihodnost vas čaka kakšno preverjanje znanja … ☺

5. šolska ura: zapis v zvezek

**KRŠENJE IN VAROVANJE ČLOVEKOVIH PRAVIC**

Obstajajo mnoge institucije, ki se ukvarjajo z varovanjem človekovih pravic:

* **Urad varuha človekovih pravic**. Trenutni varuh človekovih pravic v Sloveniji je **Peter Svetina** (2019-2025).
* Obstaja tudi **Evropsko sodišče za človekove pravice**, pa **Organizacija za varstvo človekovih pravic (Human Rights Watch – HRW)** ...

Več je tudi nevladnih organizacij, ki se ukvarjajo s človekovimi pravicami, kot je na primer **Amnesty International**.

V dnevnem časopisu (papirnatem ali na spletu) poiščite **eno novico**, v kateri ste zasledili **kršenje katere izmed človekovih pravic**. V zvezek na kratko opišite, o **čem** govori članek ter **zakaj** so bile po vašem mnenju nekomu kršene človekove pravice. Pri zapisu na vrhu napišite naslov članka, ime časopisa, iz katerega ste črpali, ter datum novice.

**Vprašanja za ponovitev snovi o človekovih pravicah** (nanje odgovorite v zvezek, z odebeljeno barvo so označeni minimalni standardi):

1. **Navedi dve človekovi pravici, ki se ti zdita izredno pomembni, in zraven napiši razlago, zakaj.**
2. **Zakaj je tako pomembno, da upoštevamo človekove pravice? Utemelji svoje mnenje.**
3. Napiši tri pomembne dokumente o človekovih pravicah ter letnico, kdaj so nastali.
4. Kaj je to pravica do zasebnosti? Ali jo morda v kakšni situaciji lahko prekršimo? Razloži svoje mnenje.
5. Kaj je to pravica do osebne nedotakljivosti? Razloži.
6. Zakaj imate otroci poseben dokument, ki varuje vaše pravice? Razloži svoje mnenje.
7. **Kako rečemo ustanovi, ki varuje človekove pravice v Sloveniji?** Kdo je to trenutno v Sloveniji?